Mike Legarth (KF), 2012-01-19:
Jeg sagde allerede ved den lejlighed, at det i stedet burde hedde skattesmæk og løftebrud, og jeg kan konstatere, at den titel stadig holder: skattesmæk, fordi skatter og afgifter øges med 5 mia. kr., og løftebrud, fordi regeringen er løbet fra det ene løfte efter det andet, som man gav før valget.
Finansloven går i den stik modsatte retning af, hvad der er brug for.
Den gør det dyrere at være dansker, og den gør det dyrere at drive virksomhed, og det er ikke vejen frem, hvis man vil skabe vækst.
Den helt almindelige hårdtarbejdende dansker vil opleve at få færre penge i lommen til sig selv og sin familie, det bliver dyrere at handle i supermarkederne på grund af nye skatter, og det bliver dyrere at tænde for varmen i sin bolig på grund af nye skatter.
Det bliver i det hele taget dyrere at være dansker.
Men det bør ikke komme som en overraskelse, at det bliver dyrere at være dansker, når regeringen er rød.
Sådan har det altid været, og sådan er det fortsat.
I en tid, hvor vi har brug for vækst, er det ikke vejen frem, tværtimod.
Der er brug for, at danskerne igen bruger penge og dermed sætter gang i økonomien, og den her finanslov gør det stik modsatte – vi får nemlig færre penge at købe for.
Men det er ikke kun den almindelige hårdtarbejdende dansker, det bliver dyrere for.
Det bliver også dyrere for virksomhederne, de virksomheder, der faktisk skaber arbejdspladser, de arbejdspladser, der er så hårdt brug for, så danskerne kan have den tryghed, der ligger i at have et arbejde.
Der er ikke brug for eksempelvis en NOx-afgift, der vil koste arbejdspladser bl.a. på Aalborg Portland og på Rockwool, som ligger i min hjemby, men også i mange andre virksomheder rundt omkring i landet.
Der er heller ikke brug for, at regeringen øger grænsehandelen som følge af øgede skatter og afgifter på slik, sodavand, øl og cigaretter; det vil koste arbejdspladser hos små selvstændige danske virksomheder og hos selv større ikke bare dagligvarevirksomheder, men også servicevirksomheder, servicebutikker, fordi flere danskere nu vil købe syd for grænsen.
Regeringens eget bud på tabte arbejdspladser på den konto er knap 500 stykker.
I det hele taget synes ingenting at være for småt for regeringen til at blive beskattet; det er ikke kun slik, cigaretter, øl og sodavand, der bliver dyrere – selv varer som ketchup og rødkål får en omgang med skruen.
Der er heller ikke brug for en øget afgift på reklametryksager, for det vil skabe både øget arbejdsløshed og unfair konkurrence, fordi det kun er de store virksomheder, der har råd til fortsat i fremtiden at have husstandsomdelte reklamer.
Men det er ikke kun de øgede skatter, vi Konservative er imod.
Vi er også imod regeringens ønske og beslutning om at fjerne start- og kontanthjælpsloftet.
Det betyder nemlig, at incitamentet til at finde et job er blevet meget mindre.
Vi er også imod, at regeringen alene på grund af ideologi vil beskatte de mere end en million danskere, der i dag har en sundhedsforsikring – de sundhedsforsikringer, der har hjulpet hundredetusinder af danskere til en hurtigere behandling.
Det kan kun føre til to ting: enten endnu højere skat for den enkelte dansker, hvis man beholder sin sundhedsforsikring, eller øgede ventelister på de offentlige hospitaler, fordi man ikke længere har råd til at beholde sin sundhedsforsikring.
Som om det ikke er nok, at det bliver dyrere at være dansker, så må de også finde sig i, at alle de ting, som regeringen lovede før valget, ikke er blevet til noget.
Hvis der fandtes et VM i løftebrud, ville regeringen vinde uden modstand.
Bundlinjen er, at den her regering i den grad har begået løftebrud i et omfang, der ikke er set tidligere, for der kan jo føjes mere til.
Efterlønsreformen gennemføres, til trods for at Socialdemokratiet og SF sagde, at de ville sløjfe den.
Til gengæld røres der ikke ved dagpengeperioden, på samme måde som der heller ikke indføres en millionærskat.
Men det er naturligvis en sag mellem regeringspartierne og de vælgere, der stemte på dem.
Det må have skabt en berettiget forventning hos vælgerne om, at det så ville blive helt, helt anderledes, hvis en ny regering kom til, ikke mindst fordi det nu efterhånden så berygtede udspil »En Fair Løsning« lovede, at man fra Socialdemokratiet og SF's side ville øge det offentlige forbrug.
Faktum er nemlig, at regeringen rent faktisk vil bruge 1,6 mia. kr. mindre på offentligt forbrug i år, i forhold til hvad VK-regeringen havde planlagt.
Er det så en overraskelse, at det løfte heller ikke blev holdt?
Det er sandt for dyden ikke en imponerende statistik, men omvendt er det måske også det bedste argument hos regeringen for at forsøge at blive siddende så længe som muligt.
Regeringen har dog i det mindste valgt at holde ét løfte, nemlig betalingsringen rundt om København.
Det er til gengæld et løfte, som de fleste har ønsket ikke skulle holdes.
Betalingsringen er nemlig lig med endnu en beskatning af den hårdtarbejdende dansker, der passer sit arbejde, den hårdtarbejdende dansker, der er med til at holde samfundet i gang.
Hvis eksempelvis Socialdemokratiet skulle være i tvivl om holdningen til det spørgsmål, vil jeg anbefale, at man ringer til partiets egne borgmestre i kommunerne omkring København – en rundringning, der nok skal fjerne tvivlen ret hurtigt.
Men ret skal være ret; der er også ting, som vi Konservative bifalder i finansloven
Her tænker jeg naturligvis på de delaftaler, som vi selv er en del af, fordi de peger i den rigtige retning.
Det gælder bl.a. aftalen om en forstærket indsats for flere praktikpladser.
På grund af mangel på praktikpladser kan vi nemlig desværre konstatere, at for mange unge i dag forlader erhvervsuddannelserne, men med den aftale skaber vi rammer for, at der kan oprettes flere praktikpladser i 2012, og dermed skaber vi også rammer for, at flere unge kan blive på deres uddannelse og færdiggøre den.
Når det gælder politiets økonomi, er vi også med i en aftale, der sikrer et forstærket politi og en forstærket politiindsats i de kommende år, og for De Konservative er politiets øgede indsats over for kriminalitet et absolut kerneområde.
Derfor glæder vi os over, at vi med aftalen viderefører eksempelvis politiets forbedrede borgerbetjening, den intensiverede bande- og rockerindsats og den forstærkede terrorbekæmpelse.
Samtidig glæder vi os også over, at aftalen indebærer en enighed om at afsætte ressourcer til en styrket politiindsats i særlig udsatte boligområder, til en ny indsats rettet mod bande- og rockermiljøets rekrutteringsbaser i de særlig udsatte boligområder og til en udvidet mobil videoovervågning i bl.a. det grænsenære område.
De initiativer vil yderligere styrke politiets mulighed for at bekæmpe den organiserede kriminalitet og dermed være med til at sikre den tryghed, der er så vigtig for borgerne i deres helt nære hverdag.
Endelig vil jeg også nævne aftalen om fordeling af forskningsreserven for 2012.
Forskning og ny viden er en af de afgørende forudsætninger for at skabe vækst og arbejdspladser i fremtiden, og derfor har vi også besluttet at forhøje forskningsreserven med 300 mio. kr. for 2012.
Til trods for disse positive elementer er der altså helt overordnet tale om en finanslov, der vil gøre det dyrere at være dansker.
Helt overordnet er der tale om en finanslov, der vil gøre det dyrere for virksomhederne, og det er det stik modsatte af, hvad der er behov for lige nu.
Finansloven er heller ikke på nogen måde svaret på de udfordringer, vi står over for – meget langt fra endda.
Men regeringen kan kalde.
Vi kommer til forhandlinger, og vi bidrager med de aktiviteter og ting, der er inden for den konservative værdiskive, sådan at det kan være til fælles gavn for familien Danmark.